ซิกน่าสนซื้อประกันชีวิตแต่ไม่รีบร้อน
ซิกน่าประกันภัย เผยสนใจทำธุรกิจประกันชีวิตในไทย แต่ไม่รีบ
6 มี.ค. 2555

ซิกน่าประกันภัย เผยสนใจทำธุรกิจประกันชีวิตในไทย แต่ไม่รีบ
นายแกรี่ เวนย์ เด็นสัน ประธานเจ้าหน้าที่บริหารและผู้จัดการประจำประเทศไทย บริษัท ซิกน่า เปิดเผยว่า บริษัทมีความสนใจที่จะทำธุรกิจประกันชีวิตในไทย และอยู่ในแผนขยายธุรกิจในระยะยาว เนื่องจากซิกน่าทั่วโลกมีการทำประกันชีวิตอยู่แล้ว
“ขณะนี้เรากำลังเจรจากับบริษัทประกันชีวิตแห่งหนึ่งในประเทศไทย เพื่อขอซื้อกิจการ แต่ยังไม่สามารถเปิดเผยได้ และยังไม่รีบที่จะสรุปข้อตกลงในปีนี้ ต้องใช้เวลาในการหาข้อสรุปร่วมกัน” นายเดนสัน กล่าว
นายเด็นสัน กล่าวว่า สำหรับการร่วมกันขายประกันร่วมกับบริษัทไทยประกันชีวิต โดยนำสินค้าประกันภัยผูกกับสินค้าประกันชีวิตที่มีสัญญา 3 ปีนั้น อยู่ระหว่างการทบทวนการดำเนินงาน ซึ่งถือว่าเป็นเรื่องปกติเมื่อทำตลาดมาระยะหนึ่ง ต้องหยุดพักเพื่อนำข้อมูลมาวิเคราะห์ และปรับให้เข้ากับตลาด เพราะที่ผ่านมาพบว่าสินค้ายากต่อการทำความเข้าใจ โดยสินค้าที่ขายผ่านโทรศัพท์ต้องง่ายในการอธิบายให้ลูกค้าเข้าใจง่าย 
ทั้งนี้ ตั้งแต่วันที่ 1 มี.ค. บริษัทได้เปลี่ยนตราสัญลักษณ์ (โลโก้) ใหม่เป็นแนวทางเดียวกันของกลุ่มซิกน่าทั่วโลก ซึ่งใช้งบโฆษณาประชาสัมพันธ์ในตลาดไทยไว้ 3 ล้านบาท